# தை

தை மாதத்தில் சூரியனின் நிலை.
தமிழ் முறையில் கணிக்கப்பட்ட நாட்காட்டியின்படி ஆண்டின் பத்தாவது மாதம் **தை** ஆகும். இது தைசிய என்றும் பௌச/பௌட என்றும் வடமொழியில் குறிப்பிடப்படுகிறது. சூரியன் மகர இராசியுட் புகுந்து அதைவிட்டு வெளியேறும் வரையிலான 29 நாள், 27 நாடி, 16 விநாடி கொண்ட கால அளவே இம் மாதமாகும். வசதிக்காக இந்த மாதம் 29 அல்லது 30 நாட்களை உடையதாகக் கொள்ளப்படும். தை மாதப் பிறப்புத் தமிழர்களால் தைப்பொங்கல் பண்டிகையாகக் கொண்டாடப்படுகிறது. இது தமிழர்களுக்கே சிறப்பான பண்டிகையாதலால் தமிழர் திருநாள் என்றும், அறுவடையில் கிடைத்த புது நெல்லுக் கொண்டு சூரியனுக்குப் பொங்கலிட்டுப் படைக்கும் நாளாதலால் உழவர் திருநாள் என்றும் இந்தநாள் குறிப்பிடப்படுகின்றது.

தை மாதத்தின் முதல் நாள் அறுவடைத் திருநாளான தைப்பொங்கல் பண்டிகையாகக் கொண்டாடப்படுகிறது. உழவுத் தொழிலுக்குத் துணை நின்ற இயற்கைக்கும், சூரியனுக்கும், கால்நடைகளுக்கும் நன்றி செலுத்தும் விதமாக இப்பண்டிகை மூன்று நாட்கள் கொண்டாடப்படுகிறது. முதல் நாள் தைப்பொங்கலாகவும் இரண்டாம் நாள்மாட்டுப் பொங்கலாகவும், , மூன்றாம் நாள் காணும் பொங்கலாகவும் அமைகிறது. ஜல்லிக்கட்டு எனப்படும் ஏறுதழுவுதல் வீர விளையாட்டு மாட்டுப் பொங்கல் அன்று தமிழகத்தின் பல பகுதிகளில் விமரிசையாக நடைபெறுகிறது.

"தை பிறந்தால் வழி பிறக்கும்" என்ற பொன்மொழிக்கு ஏற்ப, வாழ்வில் வளம் சேர்க்கும் மாதமாக இது போற்றப்படுகிறது.

ஆன்மீக ரீதியாக தை மாதம் முருகப்பெருமானுக்கு அர்ப்பணிக்கப்பட்ட மாதமாகும். இம்மாதத்தின் பௌர்ணமி மற்றும் பூசம் நட்சத்திரம் இணையும் நாளில் தைப்பூசம் திருவிழா கொண்டாடப்படுகிறது. வடலூர் ராமலிங்க அடிகளார் நிறுவிய தைப்பூச ஜோதி தரிசனம் இந்நாளில் மிக முக்கியத்துவம் வாய்ந்தது. மேலும், தை அமாவாசை அன்று நீர் நிலைகளில் மக்கள் கூடித் தங்கள் முன்னோர்களுக்குத் திதி கொடுக்கும் சடங்குகளைச் செய்கின்றனர். வேளாண்மைத் தொழில் செய்பவர்களுக்கு அறுவடை முடிந்து தானியம் இல்லம் சேரும் ஒரு செழுமையான காலமாக இது அமைகிறது. மங்கல காரியங்கள் மற்றும் புதிய முயற்சிகளைத் தொடங்க தை மாதம் மிகவும் உகந்ததாகக் கருதப்படுகிறது.

## தமிழ் மாதங்கள்

| வரிசை எண் | தமிழ் சூரிய மாதம் | ஆங்கில தேதிகள் | தமிழ் மாதம் (ஆங்கிலம்) | சந்திர மாதம் (சமஸ்கிருதம்) | சூரிய மாதம் (இராசி) | இராசி அடையாளம் | முக்கிய நட்சத்திரம் | சூரிய அடிப்படையிலான திருவிழாக்கள் | சந்திர அடிப்படையிலான திருவிழாக்கள் |
| --- | --- | --- | --- | --- | --- | --- | --- | --- | --- |
| 1 | சித்திரை | ஏப் 14 – மே 14 | Chithirai | சைத்ர | மேழம் (மேஷம்) | வருடை (ஒரு வகை ஆடு) | சித்திரை நட்சத்திரம் | தமிழ்ப் புத்தாண்டு, சித்திரைத் திருவிழா | இராம நவமி, சித்திரா பௌர்ணமி |
| 2 | வைகாசி | மே 15 – ஜூன் 14 | Vaikasi | வைசாக | விடை (ரிஷபம்) | காளை அல்லது ஆண் மாடு | விசாகம் நட்சத்திரம் | வைகாசி விசாகம் | நரசிம்ம ஜெயந்தி |
| 3 | ஆனி | ஜூன் 15 – ஜூலை 16 | Aani | ஜ்யேஷ்ட | ஆடவை (மிதுனம்) | இரட்டைகள் | அனுசம் | ஆனி திருமஞ்சனம் | குரு பூர்ணிமா |
| 4 | ஆடி | ஜூலை 17– ஆக 16 | Aadi | ஆஷாட | கடகம் | நண்டு | பூராடம் / உத்திராடம் | ஆடிப்பெருக்கு | ஆடி அமாவாசை, வரலட்சுமி நோன்பு |
| 5 | ஆவணி | ஆக 17 – செப் 16 | Avani | ஷ்ராவண | சிங்கம் / மடங்கல் (சிம்மம்) | சிங்கம் | திருவோணம் | ஆவணி அவிட்டம் | கிருஷ்ண ஜெயந்தி, விநாயக சதுர்த்தி |
| 6 | புரட்டாசி | செப் 17 – அக் 17 | Purattasi | பத்ரபாத | கன்னி | கன்னிப்பெண் | பூரட்டாதி / உத்திரட்டாதி | புரட்டாசி சனிக்கிழமை விரதம் | நவராத்திரி நோன்பு, விஜயதசமி |
| 7 | ஐப்பசி | அக் 18 – நவ 16 | Aippasi | அஸ்வின | துலை (துலாம்) | இருபக்கத்திற்கும் நடுநிலையில் இருக்கும் துலாபாரம் | அச்சுவினி | அன்னாபிசேகம் | தீபாவளி, கந்த சஷ்டி |
| 8 | கார்த்திகை | நவ 17 – டிச 15 | Karthikai | கார்திக | நளி (விருச்சிகம்) | தேள் | கிருத்திகை | கார்த்திகை விளக்கீடு | கார்த்திகை பூர்ணிமா |
| 9 | மார்கழி | டிச 16 – ஜன 13 | Margazhi | மார்கஷீர்ஷ | தனுசு | வில் மற்றும் அம்பு சேர்ந்திருக்கும் ஒரு சிலை | மிருகசீரிடம் | வைகுண்ட ஏகாதசி | திருவாதிரை நோன்பு |
| 10 | தை | ஜன 14 – பிப் 12 | Thai | பௌஷ | சுறவம் (மகரம்) | ஆடு | பூசம் | தைப்பொங்கல் | ரத சப்தமி |
| 11 | மாசி | பிப் 13 – மா 13 | Masi | மக | குடம் (கும்பம்) | ஒரு பானையிலிருந்து பெருகியோடும் நீர் | மகம் | மாசி மகம் | மகா சிவராத்திரி |
| 12 | பங்குனி | மா 14 – ஏப் 13 | Panguni | பல்குண | மீனம் | இரு மீன்கள் | உத்தரம் | பங்குனி உத்திரம் | ஹோலிகா தகனம் |

## இவற்றையும் பார்க்கவும்

* சந்திர மாதம்
* காலக்கணிப்பு முறைகள்
* இந்திய வானியல்

## வெளியிணைப்புகள்

* ஆங்கில தேதியிலிருந்து தமிழ் தேதி வருவித்தல்
* தமிழ் நாட்காட்டி

| தமிழ் மாதங்கள் |
| --- |
| சித்திரை | வைகாசி | ஆனி | ஆடி | ஆவணி | புரட்டாசி | ஐப்பசி | கார்த்திகை | மார்கழி | தை | மாசி | பங்குனி |

## மேற்கோள்கள்